Paartjie vermoor bejaarde oor huurgeld, sê staat | Netwerk24
Paartjie vermoor bejaarde oor huurgeld, sê staat
Deur Alzane Narrain 15 Augustus 2019 15:36
'n Jong paartjie van Bloemfontein het hul bejaarde huisbaas glo vermoor en haar lyk uitgebrand omdat hulle nie langer die huur van R500 per maand wou betaal nie.
Angelina Maloi. Foto: Facebook
So word beweer in die staat se klagstaat teen die vermeende moordenaars van Angelina Maloi (74) van Rocklands in die stad.
Die verhoor van Masekati Mallela (22), oorspronklik van Winburg, en haar vriend, Lonwabo Ntombela (21), oorspronklik van Aliwal-Noord, op aanklag van moord, lykskending en roof met verswarende omstandighede, begin in Oktober in die Vrystaatse hooggeregshof.
Die twee het glo 'n kamer in die pensioenaris se huis gehuur toe 'n hewige rusie oor huurgeld die oggend van 5 Januarie vanjaar ontstaan.
Die staat beweer ná die woordewisseling het die paartjie besluit om Maloi se Peugeot-motor te probeer verkoop om hul skuldeisers te betaal.
Mallela en Ntombela het Maloi na bewering in haar kombuis met 'n stomp voorwerp doodgeslaan en haar lyk die res van die dag in haar slaapkamer verberg. Sy is aan kopbeserings dood.
Laataand het hulle glo haar lyk in haar motor se bagasiebak gelaai en Kroonstad toe gery.
Daar het hulle op 'n verlate plek stilgehou, haar lyk op die grond gesit en dit met petrol aan die brand gesteek, lui die klagstaat.
Hulle het glo met die voertuig weggery en dit in Johannesburg probeer verkoop.
Ná hul mislukte pogings om die motor te verkoop, het hulle teruggekeer na die plek waar hulle die lyk verbrand het.
Die twee beweer toe hulle daar kom, was Maloi se lyk nie meer daar nie.
Mallela en Ntombela het Bloemfontein toe gejaag en al hul persoonlike besittings uit haar huis verwyder voordat hulle na Aliwal-Noord gevlug het, beweer die staat.
'n Rukkie later het hulle die motor vir R35 000 in Lesotho verkoop.
Dae ná die moord het familielede Maloi as vermis by die polisie aangemeld. 'n Verbyganger het in Kroonstad op haar verkoolde lyk afgekom.